La Universitat Politècnica de València posa en marxa un doble Grau únic a Espanya
14 juny 2018

## La Universitat Politècnica de València posa en marxa un doble Grau únic a Espanya14 juny 2018Última actualització: 14 juliol 2025

![](../gestion/img/Jesus_Alba_Diana_Morant_2.jpg)  
  

La Universitat Politècnica de València (UPV), a través del seu Campus de Gandia, posa en marxa un doble grau únic a Espanya: Doble Grau en Enginyeria de Sistemes de Telecomunicació, So i Imatge + Comunicació Audiovisual. Així ho han anunciat hui en roda de premsa l'alcaldessa de Gandia, Diana Morant i el director del Campus de Gandia de la Universitat Politècnica de València, Jesús Alba. La preinscripció per al nou doble grau ja està oberta.  
  
L'alcaldessa de Gandia, **Diana Morant**, ha destacat que aquesta nova aposta del Campus de Gandia és una gran oportunitat tant per a les persones joves que volen desenvolupar la seua creativitat en un sector en auge, com per a les persones grans que s'hagen quedat fora i necessiten reorientar la seua carrera professional.  
'_I de la mateixa manera, estic segura que molta gent de la resta del territori valencià i de la resta d'Espanya estarà interessada a estudiar ací a Gandia: Gandia és una ciutat acollidora, també d'universitaris. I a Gandia estem encantats no només de rebre talent sinó de ser una ciutat formadora de talent_'.  
  
'J_a ho vaig dir dimarts en l'acte del 50 aniversari de la Universitat Politècnica de València, en el qual vaig rebre una medalla en nom de Gandia: El Campus ha fet que Gandia canvie, renasca i esdevinga i es convertisca en una ciutat oberta, puntera i amb reputació. Gandia, de fet, no seria la ciutat moderna que és ara sense el Campus de Gandia de la UPV_', ha recalcat Diana Morant.  
  
**Un doble grau que respon a les necessitats presents i futures del sector audiovisual**  
El director del Campus de Gandia de la UPV, Jesús Alba, ha destacat que aquests estudis responen a les necessitats actuals i futures del mercat audiovisual, definides per entorns complexos i per la introducció d'avenços tecnològics, com la realitat augmentada o la realitat virtual.  
  
Enfocat a empreses o ens del sector audiovisual i multimèdia generadores de productes per a diferents suports de comunicació (cinema, ràdio, televisió, internet), el nou doble grau forma a persones dotant-les d'un perfil molt polivalent i demandat, que permet acreditar tant coneixements tècnics com a competències creatives.  
  
El director del Campus de Gandia ha destacat que l'obtenció del doble grau implica l'habilitació com a enginyer/a tècnic/a de telecomunicació amb totes les seues competències, el que implica que podrà dissenyar i programar la transmissió, processament i emmagatzematge dels senyals digitals d'àudio i vídeo i podrà signar projectes de forma oficial.  
  
El programa d'estudis del doble grau es compon de 372 ECTS, distribuïts en cinc cursos acadèmics, i cobreix totes les competències dels dos graus. La docència s'imparteix íntegrament al campus de Gandia, mitjançant quadrimestres mixtes, amb assignatures simultànies en ambdues titulacions.  
  
Segons ha afirmat Jesús Alba, aquest curs, 2018 - 2019, només s'oferiran 15 places, d'acord amb les polítiques d'eficiència de la universitat. 'Els dobles graus són molt exigents, ja que s'estudien dues carreres en cinc anys, quan l'habitual és que siguen vuit. Per això cal ser responsables i donar les condicions òptimes perquè s'assolisquen els objectius', ha explicat el director del Campus de Gandia.  
  
**Tres-centes vint places per estudiar al Campus de Gandia UPV**  
  
El director del Campus de Gandia ha destacat que, en total, el Campus de Gandia ofereix 325 places per a estudis de Grau. 'Demà 15 de juny es coneixeran les notes de les Proves d'Accés a la Universitat i pensem que el Campus és una gran oportunitat per als estudiants de Gandia i la Safor, que no s'han de desplaçar per estudiar un Grau universitari, amb l'estalvi que suposa per a les famílies; cal destacar que som la Universitat Politècnica de València, amb una posició destacada en els rànquings d'universitats', ha afirmat Jesús Alba.  
  
El rànquing més important del món, l'elaborat per la Universitat Jiao Tong de Xangai (ARWU), ens considera la millor politècnica d'Espanya, la número 1 de totes les universitats valencianes i, per cinqué any consecutiu, una de les 200 millors del planeta en Enginyeria. La UPV també se situa al 'top' de les universitats de l'ocupabilitat dels titulats, segons un informe de la Fundació BBVA i l'Ivie presentat el 29 de maig a Madrid. Som la segona universitat espanyola més activa en aquest sentit i per això la UPV té un 78,8% èxit en les accions dirigides al fet que les persones titulades tinguen un treball d'acord amb el nivell dels seus estudis.  
  
**Jesús Alba** ha recordat que al Campus de Gandia es poden estudiar 5 Graus i 2 dobles Graus: el Grau en Tecnologies Interactives; Grau en Enginyeria de Sistemes de Telecomunicació, So i Imatge; Grau en Turisme; Grau en Ciències Ambientals; Grau en Comunicació Audiovisual; Doble Grau Turisme - ADE i Doble Grau en enginyeria de Sistemes de telecomunicació, so i imatge i Comunicació Audiovisual.  
  
Jesús Alba ha volgut desitjar sort a tots els estudiants que coneixeran demà les notes i ha recordat que '_al nostre Campus sempre seran benvinguts_'.  
  
  

[Twittear](https://twitter.com/share)